**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.09.2025, ora 08.00 – 03.09.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 03.09.2025, ora 07.00**

**RÂURI**

**Debitele au fost în scădere**, exceptând cursurile inferioare ale Someşului şi Mureşului, unde au fost în creştere prin propagare.

Pe râurile din bazinele hidrografice: Bârzava, Moravița, Caraş, Nera, Cerna, Vedea, Ialomița, Suceava, Moldova, Putna, Râmnicu Sărat, Buzău, Bârlad, Prut, pe cursul Siretului, bazinele mijlocii şi inferioare ale Jiului, Argeşului, bazinul inferior al Oltului şi pe râurile din Dobrogea debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare multianuale) pe râurile din bazinele superioare ale Mureșului, Bistriței şi Trotușului și mai mici (sub 30%) pe râurile din bazinele hidrografice: Iza, Tur, Crasna, Crișuri, Bârzava, Moravița, Caraș, Nera, Cerna, Vedea, Argeș, Tazlău, Râmnicu Sărat, Bârlad, bazinele mijlocii și inferioare ale Jiului, Oltului, pe unii afluenți din bazinul Prutului și pe râurile din Dobrogea.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în scădere**, exceptând cursurile inferioare ale Someşului şi Mureşului, unde vor fi în creştere prin propagare.

Pe râurile din bazinele hidrografice: Bârzava, Moravița, Caraş, Nera, Cerna, Vedea, Ialomița, Siret, Prut, bazinele mijlocii şi inferioare ale Jiului, Argeşului, bazinul inferior al Oltului şi pe râurile din Dobrogea debitele vor fi relativ staționare.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 02-03.09.2025 **a fost în uşoară scădere (2200 m3/s)**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere pe sectorul Gruia–Corabia, relativ staționare pe sectoarele Turnu Măgurele-Zimnicea și Isaccea–Tulcea și în creștere pe sectorul Giurgiu-Galați.

**Debitul la intrarea în ţară** (secţiunea Baziaş) **va fi staționar (2200 m3/s).**

În aval de Porțile de Fier debitele vor fi în scădere pe sectorul Gruia–Oltenița, relativ staționare pe sectorul Călăraşi–Cernavodă și la Tulcea şi în creștere pe sectorul Hârşova–Isaccea.

**2.** **Situaţia meteorologică în intervalul 02.09.2025, ora 10.00 –03.09.2025, ora 06.00**

**Administraţia Naţională de Meteorologie (A.N.M.) a emis în data de 02.09.2025, la ora 10:00, atenţionarea meteorologică nr. 128 - COD GALBEN, astfel:**

**MESAJ 1: COD GALBEN valabil în intervalul 02.09.2025, orele 12:00-21:00, vizând temperaturi deosebit de ridicate și disconfort termic: “**marți (02 septembrie) în Banat, în sudul Olteniei și al Moldovei, în sudul, centrul și estul Munteniei și în Dobrogea continentală vor fi temperaturi deosebit de ridicate și disconfort termic, iar indicele temperatură-umezeală (ITU) va atinge local pragul critic de 80 de unități. Temperaturile maxime vor fi cuprinse între 33 și 35 de grade.”

**MESAJ 2: COD GALBEN valabil în intervalul 03.09.2025, orele 12:00-21:00, vizând temperaturi deosebit de ridicate și disconfort termic: “**miercuri (03 septembrie) în Oltenia, în Muntenia, în sudul Moldovei și în Dobrogea continentală vor fi temperaturi deosebit de ridicate, local caniculă și disconfort termic, iar indicele temperatură-umezeală (ITU) va atinge local pragul critic de 80 de unități. Temperaturile maxime vor fi cuprinse între 33 și 35 de grade, izolat mai ridicate în sudul Munteniei, spre 36...37 de grade.”

Această atenţionare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă**vizate, astfel:*

***-către prefecturile judeţelor: BRĂILA, BUZĂU, CARAŞ-SEVERIN, CĂLĂRAŞI, CONSTANŢA, DOLJ, GALAŢI, GIURGIU, IALOMIŢA, ILFOV, MEHEDINŢI, OLT, TELEORMAN, TIMIŞ, TULCEA, VRANCEA şi Municipiul BUCUREŞTI*** (17 prefecturi)***-COD GALBEN*** (mesaj 1);

***-către prefecturile judeţelor: ARGEŞ, BRĂILA, BUZĂU, CĂLĂRAŞI, CONSTANŢA, DÂMBOVIŢA, DOLJ, GALAŢI, GIURGIU, GORJ, IALOMIŢA, ILFOV, MEHEDINŢI, OLT, PRAHOVA, TELEORMAN, TULCEA, VÂLCEA, VRANCEA şi Municipiul BUCUREŞTI*** (20 de prefecturi)***-COD GALBEN*** (mesaj 2).

**În ţară** vremea a fost călduroasă în cea mai mare parte a teritoriului, pe alocuri caniculară și cu disconfort termic ridicat în sud și sud-est. *Indicele temperatură-umezeală (ITU) a atins și depășit ușor pragul critic de 80 de unități local în sudul Moldovei, pe arii restrânse în Dobrogea, estul, centrul și sudul Munteniei și izolat în sudul Olteniei*. Cerul a fost variabil, ziua la munte și în sud-estul teritoriului, iar noaptea în regiunile vestice și mai mult senin în restul intervalului și al țării. Vântul a suflat slab și moderat. Temperaturile maxime s-au încadrat între 27 de grade la Joseni și Târnăveni și 35 de grade la Calafat, Giurgiu, Oltenița, Călărași, Ianca, Brăila și București-Filaret, iar la ora 06 valorile termice erau cuprinse între 9 grade la Miercurea Ciuc și 25 de grade la Dumbrăvița de Codru. Dimineața, pe alocuri în Transilvania și în Dealurile de Vest, iar spre sfârșitul nopții în depresiuni a fost ceață.

**Observaţie:** în intervalul de diagnoză au fost emise 2 atenționări cod galben pentru fenomene meteorologice periculoase imediate, 1 de către SRPV Timșoara și 1 de către SRPV Sibiu.

**La Bucureşti** vremea a fost caniculară și cu disconfort termic ridicat, astfel indicele temperatură-umezeală (ITU) a atins pragul critic de 80 de unități. Cerul a fost variabil, mai mult senin dimineața și noaptea, iar vântul a suflat slab și moderat. Temperatura maximă a fost de 34 de grade la Afumați și Băneasa și de 35 de grade la Filaret, iar la ora 06 se înregistrau 15 grade la stația meteo Băneasa și 20 de grade la Afumați și Filaret.

**3. Prognoza meteorologică în intervalul 03.09.2025, ora 09.00-04.09.2025, ora 9.00**

**În ţară** vremea se va menține călduroasă în cea mai mare parte a teritoriului, iar în Oltenia, Muntenia, sudul Moldovei și Dobrogea continentală vor fi temperaturi deosebit de ridicate, disconfort termic, local caniculă și un indice temperatură-umezeală (ITU) ce va atinge pragul critic de 80 de unități. Vor fi perioade cu instabilitate atmosferică, înnorări temporar accentuate, averse și descărcări electrice, după-amiaza în zona de munte, în special a Carpaților Occidentali și din vestul Carpaților Meridionali, iar spre seară și în prima parte a nopții în Banat și local în Crișana. Izolat va cădea grindină, iar cantitățile de apă vor depăși 15...25 l/mp. În restul teritoriului cerul va fi variabil spre mai mult senin, iar fenomene asociate instabilității se pot semnala izolat, cu o probabilitate mai mare în sud-vestul Transilvaniei. Vântul va sufla slab și moderat, cu intensificări de scurtă durată în timpul ploilor. Temperaturile maxime se vor încadra în general între 29 și 36 de grade, iar cele minime de la 8...10 grade în estul Transilvaniei și până la 20...21 de grade pe litoral. Pe arii restrânse, dimineața și noaptea, va fi ceață în sud-est și centru.

**La Bucureşti** vremea va fi caniculară, cu disconfort termic ridicat, iar indicele temperatură-umezeală (ITU) va atinge pragul critic de 80 de unități. Cerul va fi mai mult senin ziua și variabil noaptea, iar vântul va sufla slab și moderat. Temperatura maximă va fi de 35...37 de grade, iar cea minimă de 17...19 grade.

***II. CALITATEA APELOR***

**Pe râurile interioare**

**A.N.A.R.** informează că în data de 02.09.2025 un excavator aparținând S.C. Antrepriza de Construcții Drumuri și Autostrăzi S.R.L. s-a răsturnat în apă de pe o platformă plutitoare în timpul efectuării unor probe de funcționare pe acumularea Pârcovaci de pe râul Bahlui, jud. Iași. O echipă din cadrul S.G.A. Iași s-a deplasat la fața locului pentru investigații. Se va reveni cu informații despre măsurile întreprinse.

**A.N.A.R.** informează că în data de 02.09.2025, în jurul orei 21.10, s-a primit o sesizare telefonică de la Secția de Poliție 20 a municipiului București cu privire la o posibilă poluare a acumulării Lacul Morii. Au fost informate Dispeceratul A.B.A. Argeș-Vedea și S.G.A. Ilfov-București în vederea efectuării de verificări.

Personalul de serviciu de la barajul acumulării s-a deplasat la fața locului împreună cu echipajul poliției, unde a constatat că nu este vorba despre o poluare accidentală, ci despre un fenomen natural determinat de condițiile meteorologice din ultima perioadă. Temperaturile ridicate, de peste 30°C, au dus la încălzirea accentuată a apei, ceea ce a provocat diminuarea concentrației de oxigen dizolvat. În astfel de situații are loc dezvoltarea accelerată a algelor și bacteriilor (fenomenul de proiferare algală) și apariția unor mirosuri neplăcute specifice. Aceste manifestări pot crea impresia unei poluări, însă ele nu au legătură cu deversări de substanțe periculoase sau cu alte surse externe de contaminare.

Concluzia echipei de control este că aspectele sesizate se datorează exclusiv factorilor naturali și condițiilor climatice actuale, nefiind identificate surse de poluare accidentală sau intenționată.

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.N.M.A.P.-D.J.M. Vaslui** informează că în data de 02.09.2025, în jurul orei 15:50, pe DE 581, în zona satului Simila (comuna Zorleni) s-a produs un accident rutier în urma căruia o cisternă încărcată cu 19000 l de GPL s-a răsturnat. Ca urmare a scurgerilor de GPL cu potenţial pericol de explozie, I.S.U. Vaslui a delimitat un perimetru de siguranţă și a evacuat localnicii din apropiere. La faţa locului s-au deplasat pompierii și unitatea CBRN Iași pentru supravegherea transvazării conţinutului în alte cisterne și personalul A.N.M.A.P.-D.J.M. Bacău cu autolaboratorul din dotare pentru prelevare de probe. Se va reveni cu informaţii.

**Agenţia Naţională pentru Protecţia Mediului** informează că din rezultatele analizelor efectuate în data de 01.09.2025 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

**2. În domeniul solului şi vegetaţiei**

**A.R.B.D.D. Tulcea** revine cu informații despre incendiul de vegetație semnalat în data de 31.08.2025, la ora 20:00, în zona strict protejată Periteașca-Leahova, zona tampon Bisericuța-Periteașca și o parte din zona strict protejată a Lacului Coșnei, pe raza Districtului Ecologic Razim-Sinoe, jud. Tulcea. Acesta a afectat o suprafață de 70 ha de stuf și papură și s-a stins de la sine în data de 01.09.2025, la ora 19:00, cu excepția zonei cherhanalei Periteașca, unde a fost necesară intervenția personalului A.R.B.D.D. și a pescarilor pentru a nu fi afectată de incendiu. Nu au fost semnalate mortalități la speciile de păsări și mamifere sălbatice.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**